V súťažnom ročníku 2021/2022 futbalisti OŠK Ludrová po jeseni v najvyššej liptovskej súťaži boli šiesti s 21 bodmi. Napokon sezónu zapichli na bronzovej pozícii, keď na jar pridali 23 bodov. Momentálne, po 7. kole, Ludrovcom patrí status lídra v siedmej lige, s bilanciou 6 víťazstiev – 1 remíza – 0 prehier, s tromi bodmi k dobru na druhú Palúdzku.
Aký je pohľad na tabuľku? - spýtali sme sa trénera OŠK Martina Chmelu.
"Super, samozrejme, sme spokojní."
Čo tkvie za vašou spanilou jazdou?
"Je to ovocie prístupu chlapcov a ich tréningovej práce. Hráči plnia, to čo chceme. Za našimi výsledkami stojí partia, chcenie chalanov prísť na tréning, na ´majstrák´ a dodržiavanie životosprávy pred každým zápasom. Dvakrát do týždňa, v utorok a v piatok sa na ihrisku stretáva okolo 15 chlapcov. Tieto aspekty potom rozhodujú aj v samotných zápasoch. Nič iné."
Dosť zarezonovalo vaše posledné víťazstvo na ihrisku 1. OFC Liptovské Sliače 3:0, do víkendu štvrtého mužstva tabuľky, čo vy na to?
"Pre nás to bolo špecifické stretnutie. Veď, čo si pamätám, Ludrová so Sliačmi ťahala šnúru štyroch-piatich zápasov bez víťazstva. Aj preto som z tohto duelu mal rešpekt. Napokon sme negatívnu sériu prestrihli a sme naďalej prví. Naozaj, veľmi príjemné."
Okrem víťazstiev aj jedna remíza vo Važci (3:3), musela byť?
"Ťažko povedať. Važec má veľmi kvalitné mužstvo, ktoré v predchádzajúcej sezóne hralo vo vtedajšej piatej lige. Navyše súper mal výhodu vlastného prostredia a na svojom malom ihrisku je naozaj doma. Takže aj bod z Važca bol dobrý."
Ako sa výborné výsledky prejavujú v hráčskom kolektíve?
"Ide to ako ruka v ruke. Keď sa darí, o to väčšia je chuť. Každý si chce zatrénovať, zahrať."
Pokukujete aj po postupe?
"Ešte je za nami len sedem kôl. Na takúto tému sa možno baviť po nejakom 7. kole, ale jarnej časti."